作者:皮日休
標題:正樂府十篇：貪官怨
內容:國家省闥吏，賞之皆與位。素來不知書，豈能精吏理。大者或宰邑，小者皆尉史。愚者若混沌，毒者如雄虺。傷哉堯舜民，肉袒受鞭棰。吾聞古聖王，天下無遺士。朝廷及下邑，治者皆仁義。國家選賢良，定製兼拘忌。所以用此徒，令之充祿仕。何不廣取人，何不廣曆試。下位既賢哉，上位何如矣。胥徒賞以財，俊造悉為吏。天下若不平，吾當甘棄市。